TABĂRA DIN PRIDVORULUI SATULUI, EDIȚIA I PODOLENII DE JOS

,,Sufletul care a fost atins de iubirea de Dumnezeu mereu se bucură, este vesel, saltă și dansează fiindcă se odihnește în iubirea Domnului, precum se odihnește călătorul lângă izvor. Nimic din necazurile lumii nu poate tulbura liniștea și pacea lui și nici nu-I poate lua bucuria și fericirea în care se află,, (Sfântul Nectarie de Eghina).

Tabăra din pridvorul satului Ediția I a parohiei Podolenii de Jos, Protopiat Iași II desfășurată în perioada 16-17 septembrie, a adus împreună 60 de copii ai acesteia și din împrejurimi într-o palpitantă aventură.

Debutul primei zile a fost oficiat cu întampinarea voluntarilor iscusiți cu colac și sare, în portul traditional românesc, apoi toate sufletele s-au unit în rugăciune. După înviorarea de dimineață prin dans și gimnastică, au urmat activitățile educative sub forma atelierelor de comunicare, artă, sport și dezvoltare a abilităților.

După ce au absolvit examenul răbdării și al disciplinei de grup, toți participanții au luat parte la cateva demonstrații susținute de către reprezentanții statului și ai locului: Poliția Rurală Secția 5 Răducăneni și Ocolul Silvic Răducăneni. Prima demonstrație a fost despre prezentarea utilajelor speciale pentru padure, de care copiii au fost foarte încântați. În cea de-a doua demonstrație, copiii au fost informați cu privire la regulile de circulație pentru pietoni, despre măsurile de siguranță în caz de pericolele ce pot surveni în drumul lor spre casă, școală sau alte direcții, iar la final acestora li s-a prezentat mașina de poliție cu toate dotările speciale în orice situație în urma solicitării acesteia.

Ultima zi de tabără ne-a adus împreună alături de Hristos, în cadrul Sfintei Liturghii. După fireasca întâlnire cu Dumnezeu, bucuria a continuat în joc și joacă pe trambuline și topogane iar după, li s-a pus cunoașterea la încercare într-un concurs de cultură generală. Unul dintre cele mai palpitante momente a fost Vânătoarea de comori, în care tinerii deghizându-se în detectivi și punându-și mintea la contribuție, au descoperit o comoară plină cu dulciuri. Focul de tabără și spectacolul de talente a fost precedat de un impresionant foc de artificii, moment culminant care a trezit emoții în rândul participanților și speranța revederii într-o viitoare tabără.

Amintirea lui Dumnezeu nu se șterge ușor precum și amintirile ce ne-au cufundat inima în cea mai frumoasă întâlnire, aceea a Taberei din pridvorul satului Podolenii de Jos.